title: Serreta d'el Corral Nou
text: La serreta d'el Corral Nou ye una aliniación montanyosa con dirección NE-SW que fa part de la unidat morfoestructural dita "serranías marguinals" de lo Sistema Iberico terolano. Se troba en la part oriental de la provincia de Teruel en la comarca de lo Matarranya.
  
  La superficie de la serreta d'el Corral Nou perteneixe a los termins municipals de Bezeit, Cretas y Val de Robres.
  
  Altarias 
  La cima mes vistable y caracteristica ye lo tozal d'en Querol con bells 782 m, pero ye mes alto lo Brosquill (823 m).
  
  Cheolochía 
  La serreta del Corral Nou ye formada por uns materials terrichenos d'edat eocena y oligocena que cerca de Matarranya se presentan baixo un cabalgamiento de materials churasicos y cretacios.
  
  Los materials cenozoicos (eocenos y oligocenos en conchunto) corresponden a lo costau norueste d'un plego anticlinal que tiene lo suyo eixe en lo cuello d'en Selma y lo costau sudeste dillá d'este cuello en Penyagalera. Los materials oligocenos presentan un cambio lateral de facies dende almendrons de marguin de cuenca dica lutitas y salagons de posicions mes centrals.
  
  Lo cabalgamiento mesozoico recibe la denominación d'"unidat de Foz Espalda", u "unidat Periganyol". u "anticlinal cabalgant de Val de Robres", y contina dilla de lo río Matarranya por las sierras de l'Arca y d'el Cavaller.
  
  Hidrografía 
  La versant sudeste desaugua enta lo río Ulldemó, que caye en Matarranya auguas enta baixo de Bezeit. La versant norueste desaugua enta barrancos tributarios de Matarranya como lo río Sec y Matallops. La versant nord-este desaugua enta lo río Algars.
  
  Referencias
  
  Bibliografía 
   Carmelo López Esteruelas, Manuel Siurana Roglan: Valderrobres paso a paso. Coedición de lo Concello de Val de Robres, l'Omezyma y l'Asociación Cultural Repavalde. 2005.
   José Luis Roda Centelles (coordinador): Red natural de Aragón. nº 5, Matarraña / Matarranya Prames, 2006.
   José Luis Peña Monné et al. : Geomorfología de la Provincia de Teruel. Instituto de estudios turolenses, 1984.
   Instituto Geológico y Minero de España: Mapa Geológico de España E 1:50.000. Horta de San Juan. Fuella 496 31-19. Servicio de publicaciones de Ministerio de Industria y Energía, 1985.
   Instituto Geológico y Minero de España: Mapa Geológico de España E 1:50.000. Beceite. Servicio de publicaciones de Ministerio de Industria y Energía, 1985.